Esperanta Naturamikaro (ENa)

Esperanta Naturamikaro (ENa) (hispanlingve: Esperantistas Amigos de la Naturaleza) estas la esperantlingva sekcio de Naturamika Internacio. Laŭ ĝia retejo, ENa estas "perlingva asocio de amikoj de la naturo kaj de la tero, ĉar ni laboras por grandvalora idealo pere de Esperanto: la bonfarto de nia planedo tero kaj ĝiaj loĝantoj".

ENa estas grava establo de la Esperanta Civito.

 Karakterizoj 

 Historio 
eta|La Esperanto-Domo de Malago.
Dum multaj jaroj iuj naturamikaj asocioj uzis Esperanton en siaj membromarkoj. Ĝis 2006 agadis internacia esperantista naturamika asocio sub la nomo TANEF (Turisma Asocio de Naturamikoj - Esperanto-Fako) kiu eldonis la bultenon 'La Migranto'. D-ro Heinz Fischer, kiu fariĝis prezidento de Aŭstrio, estis multjara prezidanto de la aŭstria filio de la Naturamikoj kaj subtenanto de Esperanto. Liaj gepatroj estis entuziasmaj esperantoparolantoj. Li ĉiam tre admiris la ideon de la popolinterliga lingvo Esperanto. Esperanta Naturamikaro daŭrigas la tradicion de TANEF.

La 15an de junio 2010 dek sep personoj el naŭ landoj fondis ĝin en Malago (Andaluzio) kiel transnacian societon. Ĝi enskribiĝis en la hispana registro de asocioj. La 6an de oktobro 2012 la jara Konferenco de Naturamika Internacio (NFI) akceptis Esperantan Naturamikaron kiel partneran societon. En 2017 la mondkongreso de NFI akceptis ENan kiel plenan membron.

Ekzistas ekde oktobro 2012 ankaŭ Naturamika Esperanto-Domo en Malago. Ĝi funkcias kiel oficiala sidejo de ENa, dum la nemoveblaĵo mem apartenas al Fondumo Pro Esperanto, la "banko" de la Esperanta Civito.  

La trijara laborplano (2011-2014) unuanime aprobita de la Asembleo en 2011 inkluzivais tri ĉefajn celojn por la parto administrado-organizo kaj tri por la parto produktado-servoj: interalie la eldonon de broŝuroj pri naturamika turismo kaj la okazigon en 2013 de internacia konferenco en Andaluzio (Hispanio) kun pluraj naturamikaj ekskursoj. Aldone ankaŭ iniciatojn favore al "Verdaj Vojoj" kaj la tradician Internacian Naturamikan Semajnon en Grindelvaldo. 

Laŭstatute la asocio havas du oficialajn lingvojn: esperanto kaj la kastilia. Ekde 2022 ENa organizas NaturAmikan KulturSemajnon en Esperanto (NAKSE), ĉiam komence de oktobro en Katalunio: la aranĝo estas interalie klopodo por resurekto de pli frua Internacia Esperanto-Semajno de la Kulturo kaj Turismo, tute ne rilata. En 2025 oni ankaŭ organizis la unuan Andaluzan Esperanto-Rendevuon, okaze de parlamenta sesio de la Esperanta Civito en Malago.
eta|347x347ra|Partoprenantoj en Andaluza Esperanto-Rendevuo (2025) kun la andaluza flago.

 Filozofio 
ENa "konkrete rekomendas la uzon de verdaj vojoj, la ĝuadon de sanaj kaj alternativaj ferioj, sed ankaŭ la esploron de ŝancoj por daŭrebla laborkreado kaj vivtenado per nova komercmodelo laŭ la filozofio de la blua ekonomio por la entreprenemuloj inter ni kiuj pli kredas je entreprenema modelo por la progresigo de Esperanto".

ENa estas aktiva parto de la raŭmisma branĉo de la esperanta medio kaj ĉefrolulo en la Esperanta Civito.

 Aliĝkotizo 
30,- eŭroj jare en la landoj laŭ kontingento 1 de la Monda Banko; 20,- laŭ kontingento 2; 10,- laŭ kontingento 3; 5,- laŭ kontingento 4. Aliĝpetoj pere de esperantio.net. 

 Galerio 

 Vidu ankaŭ 
 Esperanta Civito
 Esperanto-kulturo
 Esperanto-domo
 Malago
 Andaluzio
 Katalunio

 Eksteraj ligiloj 

 www.esperantio.net (Heroldo Komunikas, organo de la Esperanta Civito)
  (retejo de ENa)

 Referencoj 


Kategorio:Esperanto-domoj
Kategorio:Malago
Kategorio:Andaluzio
Kategorio:Organizaĵoj fonditaj en 2010